בס"ד

גיליון מס' 581 ב' טבת תשע"ז

**מקץ**

 רעיונות על הפרשה על פי תורתו של הרב אביגדר נבנצל שליט"א

פרשתנו פותחת בחלומות פרעה שגרמו לדאגה גדולה בלבו ולא נתנו לו מנוח כפי שנאמר: "וַיְהִי בַבֹּקֶר וַתִּפָּעֶם רוּחוֹ" (בראשית מא, ח) *''מקשקשת בתוכו כפעמון''*(רש"י שם) ותגובתו מהירה: "וַיִּשְׁלַח וַיִּקְרָא אֶת כָּל חַרְטֻמֵּי מִצְרַיִם וְאֶת כָּל חֲכָמֶיהָ וַיְסַפֵּר פַּרְעֹה לָהֶם אֶת חֲלֹמוֹ וְאֵין פּוֹתֵר אוֹתָם לְפַרְעֹה" (שם) מסביר רש"י: *''פותרים היו אותם אבל לא לפרעה, שלא היה קולן נכנס באוזניו ולא היה לו קורת רוח בפתרונם, שהיו אומרים שבע בנות אתה מוליד שבע בנות אתה קובר, וכו''* פתרונות אלו אינם מתיישבים על לב פרעה שכן בעיניו נותרה תעלומה גדולה: אם אכן יש השגחה עליונה והיא מגלה את מה שעתיד להתרחש, ולמרות הגילוי הוא מנוע מלעשות מאומה בכדי לשנות את הגזירה, אם כן מה השגחה זו מועילה? אלא שחייבת להיות אפשרות כלשהיא שפרעה יהיה חלק פעיל מהמתרחש, שעל ידי פעולה מסוימת הוא ישפיע על התוצאה.

עד שבא יוסף ופתר את התעלומה: קושייתך פרעה, אינה קושיה; אכן יש השגחה עליונה שגזרה גזירת שֶׁבַע שנות שָׂבָע ואחריהן שבע שנות רעב, אולם יחד עם זאת יש מה לעשות: אפשר לצבור בר במשך שנות השָׂבָע, דבר שלא יבטל את הגזירה אך בהחלט יקל על שנות הרעב ויאפשר לעולם לשרוד למרות הקושי הגדול. כעת פרעה מבחין שאכן יש תועלת במה שהראו לו מן השמים ועל כן הפתרון מתיישב על ליבו ומוכן לקבלו. כך מסביר מו"ר הרב נבנצל שליט"א.

והנה בפועל פתרון יוסף לא התקיים במלואו שהרי יחזקאל הנביא מנבא על מצרים: "וְהָיְתָה אֶרֶץ מִצְרַיִם לִשְׁמָמָה... אַרְבָּעִים שָׁנָה" (יחזקאל כט, ט-יא) ומסביר רש"י: *''ארבעים ושתים שני רעבון נגזרו בחלום פרעה כנגד שלשה פעמים שנכתב החלום שבע פרות ושבע שבלים רעות: ראה וספרו ליוסף הרי שני פעמים, ויוסף אמר לו שבע הפרות הרקות והרעות ושבע השבלים הרקות - הרי ארבעים ושתים לרעב, ולא היה להם אלא שתים שנאמר 'כי זה שנתיים הרעב' ומשירד יעקב למצרים פסק הרעב שהרי בשנה השלישית זרעו שנאמר 'ותן זרע ונחיה' והארבעים נפרעו להם עכשיו''* (שם) נמצא שאפילו שבע שנות הרעב לא התקיימו שכן כעבור שנתיים מתחילת הרעב ירד יעקב אבינו למצרים ובירך את פרעה ברכה מיוחדת: שהנילוס יעלה לקראתו וישקה את הארץ (רש"י מז, י) ומברכתו פסק הרעב, אולם הגזירה לא התבטלה אלא נדחתה לתקופה מאוחרת יותר.

והנה מהצלחת יעקב אבינו לבטל זמנית את הגזירה, אפשר היה ללמוד מוסר השכל גדול: אם פרעה היה רוצה גם הוא היה יכול לבטל את גזירת עשר המכות אם היה עושה את רצון ה'; אלא שפרעה לא למד לקח ולא חזר למוטב למרות כל מה שראה במו עיניו ועל כן כל המכות נחתו עליו כפי שנגזר עליו ועל עמו. יעקב אבינו מלמד את המצריים שניתן לתקן את המעשים ולשנות את אשר נגזר על האדם ועל האומה. אברהם אבינו התפלל על סדום ועמורה והצליח לבטל במידת מה את הגזרה, שכן הקב"ה היה מוכן למחול לכל המקום בעבור עשרה צדיקים; לוט הצליח לבטל את הגזרה על העיר צוהר; משה רבנו מבטל גזרות קשות מאוד מספר פעמים בתפילתו. נמצא שאכן יש מה לעשות גם כנגד גזרה - קשה ככל שתהיה, ואם פרעה היה מבין את המסר היה מתקן את מעשיו ודוחה את הכל. לקח זה נלמד דווקא עכשיו, כשמתחילה להתקיים הגזירה שהתבשר אברהם אבינו: "יָדֹעַ תֵּדַע כִּי גֵר יִהְיֶה זַרְעֲךָ בְּאֶרֶץ לֹא לָהֶם וַעֲבָדוּם וְעִנּוּ אֹתָם אַרְבַּע מֵאוֹת שָׁנָה" (בראשית טו, יג) המצריים היו צריכים להבין שלא מוטלת עליהם המצוה לשעבד את ישראל בפרך למרות הגזירה הרובצת עליהם; אפשר היה לפרש את השעבוד באופן שונה ממה שהיה בפועל, כגון מה שמובא בזוהר הקדוש: "וַיְמָרְרוּ אֶת חַיֵּיהֶם בַּעֲבֹדָה קָשָׁה בְּחֹמֶר וּבִלְבֵנִים וּבְכָל עֲבֹדָה בַּשָּׂדֶה" (שמות א, יד) 'בעבודה קשה' זו קושיה, 'בחומר' זה קל וחומר, 'ובלבנים' זה ליבון הלכה, 'ובכל עבודה בשדה' זו ברייתא (זוהר ח"ג קנג, א). דברי הזוהר טעונים ביאור: וכי זו העבודה הקשה הנגזרת עליהם, שפרעה יקשה קושיות על התוספות ובני ישראל יתרצו אותם, ויעסקו בליבון ההלכה ובלימוד הברייתות? אלא, אומר הרב, אם אכן עם ישראל היו זוכים השעבוד היה מתקיים באופן המתואר בזוהר, וראיה לכך שבחלק מהעם אכן התקיים בדרך זו, הלא הם שבט לוי שלא השתעבדו למצריים פיזית אלא ישבו בבתי המדרש ולמדו ועמלו להשיג מדרגות רוחניות גבוהות, והיו להם קשיים גדולים בלימוד מה שלא היה בימי האבות, ועל כן בעוד שבני ישראל קיבלו חלק גשמי בארץ בשכר השעבוד הגופני, שבט לוי קיבלו חלק רוחני בה "ה' הוּא נַחֲלָתוֹ" (דברים יח, ב). הרי לנו שהרבה דרכים למקום לקיים את הגזירות ולאו דווקא כפי שנראה במבט שטחי; אם המצריים היו לומדים לקח זה ולא היו מתעללים בבני ישראל הרי שלא היו נענשים כפי שנענשו.

דבר דומה מצינו בדורו של ירמיהו הנביא שניבא על חורבנה של ירושלים וסביבותיה, שנאמר: "מִצָּפוֹן תִּפָּתַח הָרָעָה עַל כָּל יֹשְׁבֵי הָאָרֶץ: כִּי הִנְנִי קֹרֵא לְכָל מִשְׁפְּחוֹת מַמְלְכוֹת צָפוֹנָה נְאֻם ה' וּבָאוּ וְנָתְנוּ אִישׁ כִּסְאוֹ פֶּתַח שַׁעֲרֵי יְרוּשָׁלִַם וְעַל כָּל חוֹמֹתֶיהָ סָבִיב" (ירמיהו א, יד-טו) ובהמשך נבואות קשות נוספות. אלא שבאמצע הנבואות הללו ירמיהו מנבא: "הָלֹךְ וְקָרָאתָ בְאָזְנֵי יְרוּשָׁלִַם...זָכַרְתִּי לָךְ חֶסֶד נְעוּרַיִךְ אַהֲבַת כְּלוּלֹתָיִךְ לֶכְתֵּךְ אַחֲרַי בַּמִּדְבָּר בְּאֶרֶץ לֹא זְרוּעָה קֹדֶשׁ יִשְׂרָאֵל לַה' רֵאשִׁית תְּבוּאָתֹה כָּל אֹכְלָיו יֶאְשָׁמוּ רָעָה תָּבֹא אֲלֵיהֶם נְאֻם ה'' (שם ב, ג-ד) מה פשר נבואה כה מעודדת בתוך נבואות קשות על חורבן והרס של ערי יהודה?

וכאן אותו רעיון: הקב"ה קורא לעמי הצפון להחריב את ירושלים; והם יכולים לטעון: עשינו את רצון השם ולא זו בלבד שלא מגיע לנו עונש אלא שאנו דורשים שכר על כך. עונה להם ה': 'קודש ישראל לה', כל אוכליו יאשמו רעה תבוא עליהם' כלומר, עתידים אתם לתת את הדין על כל מה שעשיתם לישראל; ממילא אם נבוכדנצר היה שם לב לדברים הללו אכן לא היה עושה את הזוועות שעשה או שהיה עושה את המינימום הנדרש בשביל להחריב את ירושלים ולא היה מתעלל בצורה אכזרית כל כך. וכל כך למה? מפני שהגזירה היא לא חד משמעית ואפשר היה לשנותה. הגמרא מביאה (גיטין נו.) דוגמה לכך מנירון קיסר; מסופר שבבואו לכבוש את ירושלים ירה חיצים לכל הכיוונים והחיצים פנו לירושלים. פגש ילד יהודי ושאלו: מה למדתם היום בבית המדרש? והילד ענה: "וְנָתַתִּי אֶת נִקְמָתִי בֶּאֱדוֹם בְּיַד עַמִּי יִשְׂרָאֵל" (יחזקאל כה יד) אמר נירון קיסר: הקב"ה רוצה להחריב את ירושלים על ידי ולאחר מכן להענישני? ברח והתגייר, ובזכות זה יצא ממנו רבי מאיר. הרי לנו שה' אינו גוזר על אף אחד להיות שליח לדבר עבירה, הרשות נתונה ביד האדם באיזו דרך לבחור.

עלון זה מוקדש כל השנה ב"נ לע"נ הרבנית שפרה נבנצל בת לאה זצ"ל

שבת שלום יצחק חלבה

**לעילוי נשמת אאמו"ר אברהם (אלברטו) בן מרים חלבה , הג"ר יוסף שלום ב"ר אברהם וחיה מושא, הרב יעקב חי בן מרגלית, הרב אברהם צוקרמן בן שרה, אריה לייב בן דבורה, הרב חנן פורת בן שולמית, עמידרור בן שרה, עוזיאל זוסיא בן יעקב משה, מתתיהו מנחם בן לאה, אבנר יחיאל בן רחל, חיים בן יוסף** **דוד, גרשום בן חנה, מנשה בן שרה, מרדכי מורד בן חנה,** **מרדכי שמעון בן דאדא, שלמה בן פורטונה,** **מאיר ירחמיאל בן שמחה,** **מסעוד בן עליה, עמרם בן עישה, אילן בן יחזקאל, מנחם נחום בן אליעזר ליפא, שמעון בן עישה, שלמה חי בן מזל טאוס, מורדכי שלום בן רחל, עמרם בן אסתר, זאב בן ברכה, משה בן פלור, אביאתר בן ברוך הי"ד, יצחק בן אסתר, ניר יהודה בן מיכל, יעקב בן מרים, יעקב בן רחל, אייל בן עירית תשורה הי"ד, יעקב נפתלי בן רחל הי"ד, גיל-עד מיכאל בן בת גלים הי"ד, דודי רחמים בן חנה, יוסף ברוך בן תמר,** **שלמה בן שמחה, אליעזר בן צבי וציפורה, אליהו בן נעמי, שמעון בן דינה, בנימין בנדט בן יוסף, דוד בן שרה, הרבנית שפרה בת לאה, שרה בת מרים, שושנה בת רוזה, שרה רחל בת בוליסה, רחל בת רבקה, שרה בת רוחמה, שרה בת שולמית, ברוריה בת מרגלית, אילנה בת רחל, מזל פורטונה בת שרה,** **אלסירה בת שרה, רחל בת סוליקה,** **יהודית בת עזיזה, אוז'ני בת רוזה,** **פרלה בת גוטי, שרה בת קיז'ה, שרה בת מרים, רחל בת שרה, רינה בת אסתר ת.נ.צ.ב.ה.**

**המעוניין לקבל כל שבוע את העלון בדואר אלקטרוני ניתן לשלוח בקשה למייל:** jalabe@neto.net.il **ללא תשלום לזיכוי הרבים**

 השיחה נערכה על פי הבנתו של העורך. כל טעות או חסרון יש לתלות בעורך בלבד.

 ניתן לעיין בעלונים קודמים באתר

 <http://sites.google.com/site/rabbinebenzahl>

 **עלון זה יהיה מוקדש לרפואתה השלמה של אורלי בת דונה וסילביה רות בת אסתר**